Emma Thompson (gebore op 15 April 1959) is ’n Britse aktrise, komediant en skrywer. Sy is bekend vir haar rolle in periodedramas en letterkunde-aanpassings asook karakters met ’n sin vir ironie. Sy word as een van die hoogs aangeskrewe Britse aktrises beskou. Nadat sy op universiteit by ’n toneelgeselskap aangesluit het, het sy in verskeie komedieprogramme verskyn. Sy het in 1987 die eerste keer algemeen aandag getrek in twee televisiereekse, Tutti Frutti en Fortunes of War. Sy het vir haar spel in albei die Bafta vir beste aktrise gewen. Haar eerste rolprentrol was in 1989 in die romantiese komedie The Tall Guy, en in die vroeë 1990's het sy dikwels saam met haar destydse man, die akteur en regisseur Kenneth Branagh, saamgewerk. Die paartjie het gewild geraak in die Britse media en het in verskeie prente saamgespeel, soos Dead Again (1991) en Much Ado About Nothing (1993). In 1992 het Thompson verskeie pryse gewen, onder meer ’n Oscar en Bafta vir die periodedrama Howards End. Die volgende jaar het sy twee Oscar-benoemings gekry, vir haar rolle in The Remains of the Day en In the Name of the Father.